SKRIFTLIG FORESPØRGSEL P-3313/00

af Gianfranco Fini (UEN) til Kommissionen

(18. oktober 2000)

Om: Dagsordenen for topmødet i Biarritz og den kritiske situation vedrørende pædofili

Da det er nødvendigt at foretage en tilnærmelse mellem borgerne og de europæiske institutioner, er myndighederne nødt til at se på de problemer, som berører borgerne mest. Der er ingen tvivl om, at reformen af institutionerne og den fremtidige udvidelse af Unionen interesserer borgerne, men myndighederne bør også lægge vægt på dagligdagens problemer, som berører borgerne dybt. Det triste problem vedrørende pædofili har for eksempel nu antaget foruroligende dimensioner. På Internettet har man opdaget pædofile og pornografiske netsteder, som blandt andet anvender betegnelsen Den Europæiske Union. På baggrund heraf bør stats- og regeringscheferne forsamlet i Biarritz være klar over, at fænomenet breder sig, og at de derfor nu bør udarbejde nogle regler for anvendelsen af Internettet.

Mener Kommissionen ikke, at det overfor stats- og regeringscheferne bør understrege:

1. at det er et alvorligt problem, at antallet af pædofile internetsteder er i konstant stigning, og at indholdet herpå er i strid med medlemsstaternes lovgivning?

2. at det er nødvendigt at udarbejde en lovgivning, som kan forhindre fri adgang til disse internetsteder?

3. at det bør udarbejde bestemmelser, hvorefter det erklæres ulovligt at betegne disse internetsteder med andre personers efternavn, idet de ikke kender noget til, at deres navn anvendes med urette, eller med navne på institutioner (Kommissionen, Den Europæiske Union, osv.), der anvendes som fælde for at fange kunder, som normalt ikke besøger sådanne steder?

Svar afgivet på Kommissionens vegne af António Vitorino

(30. november 2000)

Kommissionen har længe været bekymret over spredningen af pædofile billeder på Internettet, navnlig børnepornografi. Med henblik på bekæmpelse heraf foreslog den en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net(1). Den blev vedtaget af Rådet og Parlamentet den 25. januar 1999(2). Handlingsplanen yder støtte på fire områder: et europæisk netværk af hotlines, selvregulering i branchen, filtreringsværktøjer og klassificeringsmekanismer samt bevidstgørelse. Endvidere har medlemsstaterne også forpligtet sig til at skabe hensigtsmæssige rammer i henhold til henstilling 98/560/EF af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(3).

Det primære ansvar for bekæmpelsen af ulovligt indhold (herunder børnepornografi) ligger hos de relevante politimyndigheder og domstolene i medlemsstaterne.

Kommissionen tillægger det stor betydning at sikre, at Fællesskabet er i stand til at sætte effektivt ind navnlig mod børnepornografi på Internettet. Den deler det ærede medlems synspunkt, at der er et klart behov for en fællesskabsaktion på lovgivningsplan for at sikre, at medlemsstaterne har effektive sanktioner til bekæmpelse af denne alvorlige forbrydelse. Senere på året vil Kommissionen fremsætte et forslag til Rådets rammeafgørelse, der i en bredere kontekst vil omfatte bestemmelser for tilnærmelsen af medlemsstaternes love og sanktioner i forbindelse med seksuel udnyttelse af børn, navnlig vedrørende børnepornografi på Internettet.

Der er behov for bedre håndhævelse af lovene, udveksling af oplysninger og uddannelse som et supplement til ovennævnte lovgivningsinitiativer. Kommissionen følger, i samarbejde med medlemsstaterne og andre involverede parter (Internet-operatører, hotlines og brugere), konstant udviklingen af alle nye midler, som kan forhindre distributionen af pædofilt materiale via Internettet, og som er i overensstemmelse med de grundlæggende frihedsrettigheder og retten til privatliv.

Men Internettet er et globalt redskab og anerkender ikke landegrænser. Foranstaltninger, der kun træffes på europæisk niveau, ville ikke forhindre adgangen via Internettet til pædofilt materiale uden for Europa. Derfor er der behov for et effektivt internationalt samarbejde. Alle involverede parter er allerede aktivt engageret i et sådant samarbejde.

Det ærede medlems sidste spørgsmål vedrører det problem, at nogle uretmæssigt anvender andre menneskers eller institutioners navn (cybersquatting), herunder også tilfælde af varemærkemisbrug. Kommissionen har deltaget aktivt i internationale bestræbelser på at løse dette problem, der hovedsagelig har været gjort af International Corporation for Assigned Names and Numbers (ICANN) og World Intellectual Property Organisation (WIPO). Disse bestræbelser har i første omgang været rettet mod varemærkeproblemet, men udvides i øjeblikket til at omfatte andre kategorier af navne, herunder person- og stednavne. Kommissionen vil endvidere, i forbindelse med.eu-domænenavnet der bliver tilgængeligt næste år, foreslå en adfærdskodeks med henblik på at forhindre et sådant misbrug inden for Fællesskabet.

(1) EFT C 48 af 13.2.1998.

(2) EFT L 33 af 6.2.1999.

(3) EFT L 270 af 7.10.1998.